SZUPPLIKÁCIÓ

PÉTERI

2025.06.01.

Kegyelem Néktek és békesség, Istentől, a mi Atyánktól és a Mi Urunktól, Jézus Krisztustól!   
Ámen!   
  
Hallgassa meg a gyülekezet azt az igét, melyet egyházunk a mai vasárnapra igehirdetési alapigéül választott, s amelyet megírva találunk Jeremiás próféta könyvének 31. fejezetében a következőképpen:  
Eljön az az idő – így szól az Úr –, amikor új szövetséget kötök Izráel és Júda házával. 32Nem olyan szövetséget, amilyet őseikkel kötöttem, amikor kézen fogva vezettem ki őket Egyiptom földjéről; mert ezt a szövetséget megszegték, pedig én voltam az Uruk – így szól az Úr.  33Hanem ilyen lesz az a szövetség, amelyet Izráel házával fogok kötni, ha eljön az ideje – így szól az Úr –: Törvényemet beléjük helyezem, szívükbe írom be. Én Istenük leszek, ők pedig az én népem lesznek. 34Akkor nem tanítja többé egyik ember a másikat, ember az embertársát arra, hogy ismerje meg az Urat, mert mindenki ismerni fog engem, kicsinyek és nagyok – így szól az Úr –, mert megbocsátom bűneiket, és nem gondolok többé vétkeikre.

Keresztény Gyülekezet, Testvéreim az Úr Jézus Krisztusban!

Ha úgy általánosan az Ószövetségre gondolunk, mint bibliai könyvek és történetek gyűjteményére, ha előhívjuk az ismereteinket, akkor megállapíthatjuk, hogy a legtöbb kulcsfontosságú történet a következő sémára épül fel:

1. Isten figyelmezteti a népét, hogy járjanak helyes úton, gyakran még azt is részletesen elmondja, hogy mi az az út, amit követni kell. Isten azt is elmondja, hogy mi fog történni akkor, ha nem cselekszik az akaratát.
2. A nép vagy adott esetben egy bizonyos személy ezt teljesen figyelmen kívül hagyja és valami egészen más úton jár.
3. Isten, mivel következetes, teljesíti azt, amit megígért, hogy be fog következni ellenkezés esetén
4. A nép csodálkozik és kétségbeesetten könyörög a bocsánaért.
5. Isten megbocsát ….. és kezdődik minden elölről.

Ezt a felépítést látjuk a bűnbeesés, az ősatyák, a bírák, a királyok és a próféták történetében is. Azt hiszem jogosan tehetjük fel a kérdést, hogy Izrael népe nem tanult soha semmiből semmit? Ennyire nehéz volt az Isten akarata szerint élni? Nekünk vajon jobban megy?

A mai keresztény társadalom a Tízparancsolat alapján igyekszik élni az életét. Evangélikus gyakorlatunk szerint gyónási tükörként is használjuk és ha mélyebben elgondolkodunk, ha nagyon megrágjuk a parancsolatok szavait akkor bizony könnyen eljuthatunk az olyan gondolatokig, hogy ,,rendben úgy nagyjából” sikerült ezeket betartanom, mert hát úgy igazán ezeket amúgy sem lehet betartani. Tulajdonképpen, ha erre a felismerésre eljutunk, az ószövetségi történetek közepén találjuk magunkat. Mi sem csináljuk jobban. Nem tudjuk ezeket mindig megtartani.

A mai textusunk kulcsfogalma a szövetség. Az a szövetség, ami megjelenik Noé történetében szivárvány képében, ami létrejön a Sínai-hegyi törvényadásban a Tízparancsolat kinyilatkoztatásakor, ami újra és újra létrejön Isten és a választott népe, Izrael között. Mégis a mai szövegünkben egy egyedülálló szövetségről olvasunk. Egy olyan ,,új-szövetségről”, amelyről máshol nem esik szó az Ószövetségben, csak és kizárólag itt, Jeremiásnál. Ez a szövetség nem olyan lesz, mint korábban. Jól látható módon érzékelteti a szöveg az elkövetkezendő szövetség másságát, amikor az Úr azt mondja: „*Nem olyan szövetséget, amilyet őseikkel kötöttem, amikor kézen fogva vezettem ki őket Egyiptom földjéről.” (Jer 31,32)* Valóban új lesz, ami a régin egy lényeges ponton túlmutat.

Itt az atyákkal kötött, és az ő népük által áthágott szövetség kerül megújításra. Nagyon fontos kiemelni azonban azt, hogy itt Isten nem a tartalmat kívánja lecserélni, ugyanis ennek az új szövetségnek az alapja éppúgy a Tóra marad. Nem azért érkezik az „új szövetség”, mert az Izrael életére kinyilatkoztatott törvények és rendelések nem voltak megfelelőek és tökéletesek, hanem mert a korábban köttetett szövetség megszakadt Izrael hanyagsága miatt. A kőtáblára írt törvények kőbe voltak vésve. Milyen érdekes, hogy amikor a hétköznapi beszédben előkerül ez a kifejezés, hogy valami kőbe van vésve, az számunkra az jelenti, hogy annak a dolognak bizony úgy kell lenn, stabilan, ahogyan az meg van beszélve. Erre asszociálhatunk a kőtáblák esetében. Amikor Isten átadja a kőtáblákat Mózesnek arra gondolunk, hogy végre, egy időtálló, stabil, maradandó törvény, amire a nép építkezni tud. Nem sokkal később azonban arról olvasunk, hogy a nép engedetlensége, torbézolása, bálványimádása miatt Mózes, összetöri azt a 10 igét, melyet Isten maga írt a táblákba. Az, amiről azt gondoltuk, hogy masszív és maradandó, egy szempillantás alatt semmivé válik.

Hogyan válik mindez maradandóvá? Jeremiás erről beszél nekünk a mai igeszakaszban. Azt írja : ,,*így szól az Úr –: Törvényemet beléjük helyezem, szívükbe írom be.”*

Kedves Gyülekezet, itt azt az ígéretet halljuk és látjuk, hogy Isten saját maga írja bele az Ő törvényét a mi szívünkbe. Fontos kiemelni azt, hogy itt nem mi vagyunk azok, akik az Istenhez közelítenek, hanem Isten az, aki ezt az áldást megadja számunkra. Isten bevési törvényét a mi szívünkbe. Az új szövetség az ember bensőjébe lesz formázva. A héber ebben az esetben szívet említ, amely az értelem helye. Akkor lesz igazi és minőségben is új, ha a szívbe íródik. Ami beleíródik egy ember bensőjébe, szívébe azt onnan nem lehet kitörölni. Nem olyan, mint egy verssor, amit megtanulunk és később elfelejtünk.. Az élő szervezet – különösen az ember – nemcsak raktároz, hanem átalakul attól, amit befogad. A test és a lélek is emlékezik. A sejteink emlékeznek a traumára, a veszteségre, de emlékeznek a gyógyulásra, a szeretetre, az érintésre is. Ugyanígy van ez a szívbe írt törvénnyel is.

Ha Isten törvénye valóban „beíródik”, akkor az nem egyszerű szabályrendszerként jelenik meg bennünk, hanem identitássá válik. Az ember nem kívülről nézi, nem méricskéli, hogy „vajon betartottam-e”, hanem belülről formálódik általa. Ez olyan, mint a nyelv, amit gyermekként tanulunk meg – nem kell minden mondatot tudatosan elemezni, mert „bennünk van”. Ez a „törvény” nem rendőri szabályozás, hanem belső iránytű. Nem félelem, hanem bizalom. Nem kényszer, hanem élet.

És ami egyszer az élő organizmus részévé válik, azt már nem lehet egyszerűen törölni. Nem olyan, mint egy fájl a számítógépen, amit egy gombnyomással eltávolíthatunk. Inkább olyan, mint a hegyek formája, amit évszázadok esői és szelei formáltak – mélyen belevésve a táj arculatába. Isten törvénye így formálja az ember belső táját. Nem látványosan, nem azonnal, de visszafordíthatatlanul.

Ez a szívbe írt törvény nem törlődik, mert Isten saját kezű munkája. Ő nemcsak tanít, hanem formál. Nemcsak elvár, hanem átalakít. És az, ami tőle való, az nem ideiglenes, nem bizonytalan, nem törékeny. Az maradandó.

Jeremiás próféciája egy nagyon erős teológiai üzenetet hordoz. A prófécia ugyanis nem egy reményteli jövőkép. Vagyis bizonyos szempontból igen az, hiszen a babilioni fogság idején ez nagy reményt jelentett a nép számára, azonban azt kell itt kihangsúlyoznunk, hogy ez a reményteli jövőkép a keresztény ember valósága Jézus Krisztusban. Ő megelevenítette a kőtáblára írt törvényeket. Krisztusban az Ige testté lett. A törvény amelyet nem tudott senki és mi sem tudunk ma tökéletesen teljesíteni, Őbenne teljesült. Nem eltörölte, hanem teljessé tette azt. És mivel Krisztus bennünk él, az Ő Lelke által, így ez az „új szövetség” nem csak ígéret, hanem bennünk is valóság lehet. Nem csupán tudjuk, hogy mit kellene tenni – hanem vágyjuk azt, mert az új szövetség Lelke formál minket. A szívbe írt törvény tehát nem más, mint Krisztus Lelkének jelenléte bennünk.

Ma, amikor az Úr megterített asztalához járulunk, nem csupán egy szép, vallásos szertartás részesei vagyunk a gyülekezeti közösségben. Ez annál sokkal több. Krisztus a kenyérben és borban önmagát adja értünk, helyettünk, bocsánatul, megerősítésül. És mi, akik sokszor azt érezzük, hogy nem vagyunk elegek, hogy nem döntünk helyesen, hogy nem tudjuk teljesen teljesíteni az Isten akaratát most újra hallhatjuk ezeket a bátorító és vigasztaló szavakat: Ez az én testem, mely tiértetek adatik, ez pedig az én vérem, az új szövetség vére, mely tiértetek ontatik bűnök bűnök bocsánatára.

Az úrvacsora a gyógyulók kenyere, nem pedig a teljesítők jutalma. Nem azoké, akik tökéletesen betartották a törvényt, hanem azoké, akik vágynak arra, hogy Isten újra a szívükbe írja. És Ő megteszi – minden egyes találkozáskor.

Itt válik valósággá az, amit Jeremiás látott előre. Az új szövetség nem elmélet. Nem jövő idő. Most van. Itt van. Krisztus által, az Ő asztalánál.

Ámen.   
  
Imádkozzunk!   
Urunk, Istenünk! Hálát adunk neked, hogy biztosan építhetünk ígéretedre, és nem hagysz minket egyedül. Kérünk, szüntelenül emlékeztess min-ket hűségedre, mert oly sokat botladozunk. Adj nekünk támaszt és erőt, hogy megmaradjunk a hitben és Jézus Krisztus által megmutatott szeretetedben. Áraszd ki ránk Szentlelked, hogy ki-tartóan szeressük egymást. Maradj velünk minden napon, és tégy késszé minket téged szolgálni. Ámen